  ИА «Удмуртия» 4-тӥ толсуре Алнашын Удмуртиын улӥсь пор калыклэн VIII ӧтчамез ортчиз. Ужрадэ Марий Элысь, Башкириысь, Татарстанысь но Киров улосвылысь делегациос пыриськизы, со сяна, онлайн-возьматон радъямын вал. Со сярысь элькунысь йӧскалык политикая министерстволэн пресс-службаез ивортӥз. Люкаськемъёс Удмуртиын улӥсь калыкъёслэсь но вӧсьлыкъёслэсь кусыпъёссэс юнматонын пор мер огазеяськонъёслэн интызы сярысь вераськизы. 2010-тӥ арын Россиысь калыкез лыдъян-гожтонлы йылпумъянъёсъя, Удмуртиын 8 сюрс 67 поръёс уло. Элькунын куинь йӧскалык огазеяськонъёссы, пор лулчеберетъя укмыс центръёс, 13 самодеятельной коллективъёс кылдытэмын. 2018-тӥ арысен пор гуртъёсысь лулчберет юртъёсын тупатъян, тӥрлыкез выльдон ужъёсты нуо. Озьы ик укмыс гурт лыдӟетъюртъёсын книга фондъёс узырмытэмын. Удмуртиысь лыдӟиськонниосын 1 сюрс 500 пала пор изданиос лыдъясько. Таяз арын «Марийцы Удмуртии» книга вуыны кулэ. Арлы быдэ Удмуртилэн коньдэтысьтызы пор мер огазеяськонъёслы лулчеберетэз, историез, йылолъёсты, анай кылэз утён но азинтон ужрадъёслы, огъяросси ӧтчамъёсы но улосвылкуспо праздникъёсы, егитъёслэн фестивальёсазы но слётъёсазы пыриськыны, Илья Токмурзин-Ломберский нимо премиез сётыны, пор литератураез поттыны коньдон висъяло. Элькунысь йӧскалык политикиая министрлэсь ужзэ быдэсъясь Людмила Соковикова 2019-тӥ арын Удмуртия Марий Эллэн кивалтэтэныз валче ужан сярысь тупанкыл юнматӥз шуыса пусйиз. Со улсын «Воршуд», «Тангыра», «Майатул» калыккуспо, улосвылкуспо фестивальёс, «Родной язык как фактор культурной идентичности» конференци, мукет лулчеберет но дышетон ужрадъёс ортчытӥзы. Удмуртиысь дышетонъя но тодосъя министерствоысь ёзэтлэн кивалтӥсез воштӥсез Валентина Корепанова верамъя, Алнаш, Грак но Каракулино ёросъёсысь вить школаосын пор кылэз 173 пиналъёс дышето. Куинь нылпи садъёсын 81 покчиос озьы ик пор кылъя тодон-валанъёс басьто. 2019-2020 арын 2-тӥ, 7-9 классъёс понна пор кылъя дышетон пособиос басьтӥзы, 2021-тӥ арын - 6-тӥ класс понна пор литературая дышетон пособиез. Тодэ вайытом, коньывуонэ Йошкар Олаын удмурт лулчеберетлэн нуналэз ортчиз.  Тегъёс: Мерлык Удмуртия Алнаш финн-угоркалыкъёс поръёс  